[pic] | EUROOPA KOMISJON |

Brüssel 6.4.2011

KOM(2011) 185 lõplik

2011/0077 (NLE)

Ettepanek:

NÕUKOGU OTSUS,

millega määratakse kindlaks Euroopa Liidu seisukoht Maailma Kaubandusorganisatsiooni peanõukogus Vanuatu Vabariigi ühinemise kohta Maailma Kaubandusorganisatsiooniga

SELETUSKIRI

1. ETTEPANEKU TAUST

Ülevaade Vanuatu WTOga ühinemise tingimustest

I. Sissejuhatus

Maailma Kaubandusorganisatsiooni (WTO) liikmete ja Vanuatu Vabariigi vahelised läbirääkimised Vanuatu WTOga ühinemise tingimuste üle on jõudnud lõppjärku. Läbirääkimised algasid mitu aastat pärast seda, kui Vanuatu esitas 1995. aastal liikmekssaamise taotluse. Vanuatu lõpetas ühinemisläbirääkimised 2001. aastal ja Euroopa Ühendus võttis ühinemispaketi sel ajal vastu. Seejärel nõudis Vanuatu rohkem aega ühinemispaketi üle järelemõtlemiseks. 2008. aastal andis Vanuatu teada, et ta on valmis ühinemisprotsessi kallal tööd jätkama. Alates 2009. aastast on 2001. aastal kokkulepitud ühinemispaketi ajakohastamiseks tehtud tehnilist tööd. Vanuatu ühinemistaotlust on uuritud kooskõlas WTO 10. detsembri 2002. aasta peanõukogu otsusega vähim arenenud riikide ühinemise kohta ning enne seda, kui EL saab Vanuatu ühinemist toetada, peab valmima nõukogu otsus, millega kiidetakse heaks Vanuatu ühinemise tingimused.

Järgmisena on esitatud ühinemistingimuste kokkuvõte.

II. KOKKUVÕTE VANUATU WTO-GA ÜHINEMISE TINGIMUSTEST SEKTORITE KAUPA

Vanuatu keskmine lõplik seotud maksumäär on ligikaudu 40 % . Lõplik keskmine seotud maksumäär 40 % on keskmine näitaja enamikus tööstus- ja põllumajandussektorites, välja arvatud vähesed erandid.

Vanuatu tollitariifistiku 5060 tariifireast ei ulatu ühinemishetkeks üksnes 98 keskmise seotud maksumäärani ning nende suhtes kohaldatakse rakendusperioodi. Kõnealuse 98 rea hulgast vähendatakse 52 rida lõpliku seotud maksumäärani 1. jaanuaril 2011, 45 rida (sh veinid ja kanged alkohoolsed joogid) vähendatakse lõpliku seotud maksumäärani 1. jaanuaril 2013 ja üks rida (õlu) vähendatakse lõpliku seotud maksumäärani 1. jaanuaril 2015.

Tariifide keskmised tasemed on Vanuatu kui vähim arenenud riigi staatust, selle majanduse väiksust ja haavatavust ning selle saarelist asukohta silmas pidades suhteliselt mõistlikud. Varem oli ELil vähim arenenud riikide puhul tavaks pidada selliseid tariifitasemeid mõistlikeks, kui tegemist oli võrreldava suurusega majandustega. Vanuatu osaleb AKV riikide Vaikse ookeani rühma esindajana läbirääkimistel tervikliku majanduspartnerluslepingu üle.

Tööstuskaubad

- Muude kui põllumajandustoodete lõplik keskmine seotud maksumäär on 39,6 %.

- Enamikus tööstussektorites kohaldatakse 40 %st keskmist seotud tariifi, kuid mõne keemia-, tekstiili-, paberi- ja masinaehitussektori tariifirea puhul on see kõrgem, 65 %.

- Kõrgemaid keskmisi tariife kohaldatakse mööbli- ja mänguasjasektoris (lõplikud seotud määrad ulatuvad üle 60 %).

- Alla 10 %-lisi keskmisi seotud määrasid kohaldatakse üksnes farmaatsiatoodete (tollimaksuvabad) ja meditsiiniseadmete suhtes.

Põllumajandustooted

- Põllumajandussaaduste puhul on keskmine seotud tollimaksumäär 42,8 %.

- Põllumajandusesaaduste puhul kohaldatakse kõrgeimat, 75 %-st tariifi mineraalvee ja õlle suhtes. Värskete köögiviljade ja kala puhul on see määr 65 %. Tubaka suhtes kohaldatav lõplik seotud määr on 55 %.

Teenused

Vanuatu erikohustuste loendiga teenuste valdkonnas võib rahule jääda, arvestades, et tegemist on ühe vähim arenenud riigiga. Vanuatu võtab näiteks turulepääsu ja võrdse kohtlemisega seotud riiklikud kohustused mitmesugustes teenustesektorites, mis hõlmavad kutseteenuseid, sideteenuseid (kulleri- ja telekommunikatsiooniteenused), ehitust, hulgimüüki, haridus-, keskkonna-, finants- ja õhutransporditeenuseid ja turismi.

Ühinemisprotokolliga võetud kohustused

Ühinemisprotsessi viimases, mitmepoolses etapis püüdsid WTO liikmed koos tagada Vanuatu kaubandusseaduste ja -institutsioonide põhimõttelist vastavust WTO eeskirjadele ja kokkulepetele, pannes need kirja ühinemisprotokolli ja töörühma aruandesse. ELi seisukohast on eriti tähtsad järgmised küsimused:

Kauplemisõigused

Vanuatu on võtnud kohustuse esitada ühinemiskuupäevaks nõudmise korral mis tahes kodumaisele või välismaisele asutusele automaatselt ja viivitamata tegevuslitsentsid, mis võimaldavad välismaistel ja kohalikel valdajatel tegutseda importijate ja eksportijatena, ilma et nad tegeleksid tootmise või hulgimüügiga. Lisaks tuleb luua litsentsikategooria, mis võimaldab levitamislitsentsi valdajal tegeleda ka impordi ja ekspordiga. Tuleb kõrvaldada tegevuslitsentsi lõivud, mis on vastuolus mittediskrimineerimise ja võrdse kohtlemise suhtes võetud mis tahes kohustusega. Asjaomaseid õigusakte on hiljuti muudetud ja rakendatud.

Riigisisesed impordimaksud

Vanuatu on kohustunud kohaldama riiklikke makse mittediskrimineerivalt ja täielikus kooskõlas asjakohaste WTO sätetega kõikide WTO liikmesriikidest pärit impordi suhtes ning kodumaiste toodete suhtes.

Aktsiisitabelit on hiljuti muudetud, et kõrvaldada diskrimineerimine samasuguste või sarnaste alkohoolsete jookide vahel.

Intellektuaalomandi õigused

Vanuatu võttis aastatel 2000, 2003 ja 2008 vastu õigusaktid intellektuaalomandiõiguste eri kategooriate kohta, et tagada kooskõla intellektuaalomandi õiguste kaubandusaspektide lepinguga, ning kohustus jõustama ülejäänud vajalikud õigusaktid. Ta taotles üleminekuaega kuni 1. detsembrini 2012, et täielikult jõustada intellektuaalomandi õiguste kaubandusaspektide lepingust tulenevad kohustused, ja esitas selleks ajaks võetavate meetmete ajakava. Vanuatu kinnitas, et üleminekuajal kohaldatakse kehtivate õigusaktide kohast võrdset kohtlemist ja enamsoodustusrežiimi.

III. SOOVITUS

Esitades Vanuatu Vabariigi WTOga ühinemise tingimused nõukogule heakskiitmiseks, on komisjon seisukohal, et nimetatud tingimused moodustavad tasakaalustatud, kuid samas ambitsioonika kogumi turu avamisega seotud kohustustest, mis toovad märkimisväärset kasu nii Vanuatule kui ka tema WTO partneritele.

2011/0077 (NLE)

Ettepanek:

NÕUKOGU OTSUS,

millega määratakse kindlaks Euroopa Liidu seisukoht Maailma Kaubandusorganisatsiooni peanõukogus Vanuatu Vabariigi ühinemise kohta Maailma Kaubandusorganisatsiooniga

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 91, artikli 100 lõiget 2 ja artikli 207 lõike 4 esimest lõiku koostoimes artikli 218 lõikega 9,

võttes arvesse Euroopa Komisjoni ettepanekut

ning arvestades järgmist:

(1) 7. novembril 1995. aastal esitas Vanuatu Vabariigi valitsus Maailma Kaubandusorganisatsiooni (WTO) asutamislepingu XII artikli kohaselt taotluse kõnealuse lepinguga ühinemiseks.

(2) 11. juulil 1995. aastal moodustati Vanuatu ühinemist käsitlev töörühm, et jõuda kokkuleppele ühinemistingimuste osas, mis oleksid vastuvõetavad nii Vanuatu Vabariigile kui ka kõigile WTO liikmetele.

(3) Komisjon pidas liidu nimel läbirääkimisi mitmesuguste Vanuatu Vabariigi võetavate, Euroopa Liidu seisukohast eriti oluliste turu avamisega seotud kohustuse üle.

(4) Nimetatud kohustused on nüüd kirja pandud Vanuatu Vabariigi WTOga ühinemise protokolli.

(5) Ühinemisel WTOga on eeldatavasti positiivne ja kestev mõju Vanuatu Vabariigi majandusreformidele ja jätkusuutlikule arengule.

(6) Seepärast tuleks ühinemisprotokoll heaks kiita.

(7) WTO asutamislepingu XII artiklis on sätestatud, et ühinemistingimustes lepivad kokku ühinev riik ja WTO ning WTO poolt kiidab ühinemistingimused heaks WTO ministrite konverents. WTO asutamislepingu IV artikli lõikes 2 on sätestatud, et ministrite konverentsi istungite vaheaegadel täidab selle ülesandeid peanõukogu.

(8) Seepärast tuleb määrata kindlaks Euroopa Liidu seisukoht peanõukogus,

ON VASTU VÕTNUD KÄESOLEVA OTSUSE:

Ainus artikkel

1. Euroopa Liit võtab WTO peanõukogus seisukoha, et Vanuatu Vabariigi ühinemine WTOga tuleb heaks kiita.

2. Käesolev otsus jõustub selle vastuvõtmisel. See avaldatakse Euroopa Liidu Teatajas .

(koht), (kuupäev),

Nõukogu nimel

eesistuja